
[bookmark: _GoBack]Informatīvais ziņojums 
„Par augstas gatavības projekta (Komandu sporta spēļu halles izveide Krišjāņa Barona ielā 99C, Rīgā) īstenošanas gaitu”

Izglītības un zinātnes ministrija (turpmāk – IZM) ir sagatavojusi šo informatīvo ziņojumu, kurā sniegta informācija par augstas gatavības projekta – Komandu sporta spēļu halles izveide Krišjāņa Barona ielā 99C, Rīgā (turpmāk arī – Projekts) – īstenošanas gaitu un nepieciešamiem Ministru kabineta lēmumiem, lai nodrošinātu sekmīgu Projekta īstenošanu, tādejādi Covid-19 krīzes seku pārvarēšanas un ekonomikas atlabšanas pasākumu ietvaros veicot investīcijas valsts nozīmes sporta infrastruktūras attīstībā.

1. ESOŠĀS SITUĀCIJAS RAKSTUROJUMS

Ar Ministru kabineta 2021. gada 18. marta sēdes protokollēmuma (prot. Nr.28 42.§) „Informatīvais ziņojums „Par augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu””  (turpmāk – MK protokollēmuma) 2. punktu tika atbalstīta papildu finansējuma piešķiršana ar Covid-19 krīzes seku pārvarēšanu un ekonomikas atlabšanu saistītu augstas gatavības projektu īstenošanai 2021. un 2022. gadā sadalījumā pa ministrijām atbilstoši informatīvā ziņojuma „Par augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu” tabulai Nr.1 „Ministriju iesniegtā informācija par nepieciešamo finansējumu augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu”. Viens no atbalstītajiem augstas gatavības projektiem bija Komandu sporta spēļu halles projekts, kam tika paredzēts finansējums 13 650 000 euro apmērā. Projekts paredz Komandu sporta spēļu halles (t.s. „Basketbola mājas”) ar trim transformējamiem basketbola laukumiem un tribīnēm līdz 2500 skatītājiem, kā arī vieglatlētikas un smagatlētikas sektoriem ar piegulošo sporta infrastruktūru (ģērbtuves, sporta medicīna, neliela sportistu dienesta viesnīca, autostāvvieta) projektēšanu un būvniecību Krišjāņa Barona ielā 99C, Rīgā. Īstenojot Projektu, tiks attīstīts ne tikai basketbola kompetenču centrs un palielināts basketbolā iesaistīto bērnu un jauniešu skaits, bet arī palielināts citos komandu sporta spēļu veidos (volejbolā, handbolā, telpu futbolā un florbolā) iesaistīto personu skaits. Komandu sporta spēļu hallē būs iespējas sarīkot arī starptautiska līmeņa sporta sacensības un treniņnometnes. Kā Projekta īstenotāja tika noteikta VSIA „Kultūras un sporta centrs „Daugavas stadions”” (turpmāk – VSIA Daugavas stadions), kura 100% kapitāla daļu turētāja ir IZM. VSIA Daugavas stadions pēc halles nodošanas ekspluatācijā nodrošinās arī tās apsaimniekošanu (pārvaldību).
Projekta īstenošanas iepriekšējā stadijā jau bija veikta esošās komunikāciju infrastruktūras izpēte, izstrādāts skiču projekts, veikti nepieciešamie aprēķini, salīdzinātas izmaksas un izskatītas alternatīvas. Pēc biedrības „Latvijas Basketbola savienība” (turpmāk – LBS) pasūtījuma tika izstrādāts un 2020. gada 10. novembrī Rīgas pilsētas būvvaldē iesniegts būvprojekts minimālā sastāvā. Tālāku Projekta īstenošanu no LBS pārņēma VSIA Daugavas stadions, turpinot sadarbību ar Rīgas pilsētas pašvaldību, LBS un citām komandu sporta spēļu sporta federācijām. Projekta turpināšanai tika veikta virkne sagatavošanās darbību, kas ietver Projekta attīstībai nepieciešamā zemesgabala Krišjāņa Barona ielā 99C, Rīgā pārņemšanu no Rīgas pilsētas pašvaldības un nodošanu VSIA Daugavas stadions (ieguldīšanu pamatkapitālā)[footnoteRef:1], kā arī projektēšanas saistību pārņemšanu no LBS, kā rezultātā 2021. gada 30. jūlijā tika noslēgta vienošanās[footnoteRef:2], kuras ietvaros VSIA Daugavas stadions pārņēma LBS saistības un kļuva par pasūtītāju būvprojekta izstrādes līgumam. Minētās vienošanās ietvaros būvprojekta izstrāde tiek īstenota 8 (astoņos) mēnešos t.i. līdz 2022. gada 29. martam. Izmaksas 
238 000 euro bez PVN (287 980 euro ar PVN).  [1:  Rīgas domes 2021. gada 12. maija lēmums Nr.594; Ministru kabineta 2021. gada 23. septembra rīkojums Nr. 673 „Par nekustamā īpašuma Krišjāņa Barona ielā 99 C, Rīgā, pārņemšanu valsts īpašumā un ieguldīšanu valsts sabiedrības ar ierobežotu atbildību „Kultūras un sporta centrs „Daugavas stadions”” pamatkapitālā”. 2021. gada 7. oktobrī VSIA Daugavas stadions tika nostiprinātas īpašuma tiesības uz minēto nekustamo īpašumu.]  [2:  Vienošanās Nr.1 pie 2020. gada 16. janvāra līguma Nr. 2019/2020/5 par LBS Sporta halles jaunbūves un tai piegulošās teritorijas labiekārtojuma būvprojekta izstrādi starp LBS, VSIA Daugavas stadions un SIA „Ozola & Bula, arhitektu birojs” par līguma saistību pārņemšanu un izstrādātās būvniecības ieceres dokumentācijas nodošanu VSIA Daugavas stadions.] 

Saskaņā ar MK protokollēmuma 11. punktu tika noteikts, ka investīcijas valsts kapitālsabiedrībās tiek veiktas ar ieguldījumu pamatkapitālā. Ievērojot minēto un MK protokollēmuma 12. punktā noteikto, IZM izstrādāja un ar Ministru kabineta 2021. gada 7. septembra rīkojumu Nr. 637 „Par apropriācijas palielināšanu Izglītības un zinātnes ministrijai” Projekta īstenošanai ieguldīšanai VSIA Daugavas stadions pamatkapitālā IZM tika piešķirti valsts budžeta līdzekļi 182 284 euro apmērā. Apropriācija no dotācijas no vispārējiem ieņēmumiem IZM 2021. gada valsts budžeta apakšprogrammā 09.04.00 „Sporta būves” finansēšanas kategorijā „Akcijas un cita līdzdalība pašu kapitālā” 182 284 euro apmērā tika palielināta ar Finanšu ministrijas 2021. gada 22. septembra rīkojumu Nr. 553 „Par apropriācijas palielināšanu”. 
Īstenojot Projektu, tiek ievērotas komercdarbības atbalsta kontroles normas, jo atbalsta sniegšana VSIA Daugavas stadions kvalificējas kā valsts atbalsts, kura sniegšanai tiek piemērots Komisijas 2014. gada 17. jūnija Regulas (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu (GBER), 55. pants. IZM izstrādāja un Eiropas Komisijai 2021. gada 23.novembrī tika iesniegta kopsavilkuma informācija atbalsta pasākumam „Komandu sporta spēļu halles izveide Krišjāņa Barona ielā 99C, Rīgā” 15 001 000 euro apmērā, ko veido dotācija projekta īstenošanai (naudas ieguldījums pamatkapitālā) 
13 650 000 euro apmērā, kā arī nekustamā īpašuma ieguldījums pamatkapitālā 1 351 000 euro apmērā. Minētais atbalsta pasākums Eiropas Komisijā ir reģistrēts ar lietas numuru SA.100772.
2021. gada 20. decembrī starp VSIA Daugavas stadions un SIA „Ozola & Bula, arhitektu birojs” tika noslēgta Vienošanās Nr. 2 pie 2020. gada 16. janvāra līguma Nr. 2019/2020/5 par objekta un projekta nosaukuma maiņu uz „Komandu sporta spēļu halles jaunbūve”, kā arī projektēšanas uzdevuma precizēšanu, lai efektivizētu ēkas risinājumus un pielāgotu komandu sporta spēļu halles vajadzībām. Uz minētās vienošanās parakstīšanas brīdi būvniecības iecerei ir ticis saskaņots būvprojekts minimālajā sastāvā un saņemta būvatļauja ar projektēšanas nosacījumiem. Vienlaikus vienošanai pievienots jauns pielikums „Projektēšanas programma”. Pamatojoties uz atklāta konkursa iepirkuma „„Komandu sporta spēļu halles jaunbūve” būvprojekta ekspertīze” (ID Nr. DS 2021/8/AK) rezultātiem, 2021. gada 15. decembrī VSIA Daugavas stadions noslēdza līgumu ar SIA „FORTUM” par būvprojekta ekspertīzes veikšanu par kopējo līguma cenu 41 666 euro (bez PVN).
VSIA Daugavas stadions ir arī izstrādājis konkursa iepirkuma dokumentāciju būvdarbu iepirkumam. Tāpat VSIA Daugavas stadions ir izstrādājusi atklāta konkursa iepirkuma dokumentāciju būvuzraudzības iepirkumam, kas tiks izsludināts pēc būvdarbu iepirkuma izsludināšanas. Ņemot vērā iepirkuma procedūru norises termiņus, tajā skaitā iepirkuma izsludināšanas laiku, iesniegto piedāvājumu kvalitatīvu izvērtēšanu, lēmuma pieņemšanu, likumā noteikto nogaidīšanas laiku (pārsūdzību iesniegšanai) un līguma noslēgšanu, būvdarbu līgumu provizoriski varētu noslēgt tikai 2022.gada aprīļa beigās. Līdz ar to faktiskais būvdarbu termiņš un objekta nodošana ekspluatācijā būtu tikai nepilni 9 mēneši no būvdarbu līguma parakstīšanas brīža. VSIA Daugavas stadions un IZM ieskatā 9 mēnešu būvniecības termiņš šāda liela mēroga projektam būtu uzskatāms par būvniecības uzņēmumiem ļoti izaicinošu termiņu un ar augstu varbūtību prognozējams risks, ka iepirkuma procesa rezultātā tiks saņemti sadārdzināti pretendentu piedāvājumi, lai iekļautos nepilnu 9 mēnešu būvdarbu periodā. Tāpat pastāv risks, ka šāda veida ēkai, kas atrodas Rīgas pilsētas vēsturiskajā centrā, var rasties neparedzēti sarežģījumi, piemēram, ārējo tīklu un inženierkomunikāciju izbūvē, kuru novēršanai var būt nepieciešams papildus laiks būvdarbiem. Jāņem vērā, ka Projekta izstrādes gaitā tika aktualizēta problemātika attiecībā uz esošo uz attiecīgā zemesgabala atrodošos pamatu demontāžu, kas varētu aizņemt vismaz vienu mēnesi kopš būvdarbu līguma noslēgšanas brīža.
Projekta īstenošanai 2022. gada IZM valsts budžeta programmas 09.00.00 „Sports” apakšprogrammā 09.04.00 „Sporta būves” finansēšanas kategorijā „Akcijas un cita līdzdalība pašu kapitālā” paredzēts finansējums 13 467 716 euro apmērā. Tādēļ, lai mazinātu sadārdzinājuma risku un potenciālu iespēju, ka būvdarbi aizkavēsies, sākotnējo Projekta īstenošanas gala termiņu (2022. gada 31. decembris) būtu nepieciešams pagarināt līdz 2023. gada 30. jūnijam. Ņemot vērā faktu, ka visi Projekta īstenošanai vēl neapgūtie līdzekļi 13 467 716 euro apmērā ir paredzēti 2022. gadā, tie atbilstoši MK protokollēmuma 11. punktā un likumā „Par valsts budžetu 2022. gadam” noteiktam vēl 2022. gadā būtu ieguldāmi VSIA „Daugavas stadiona pamatkapitālā”, lai segtu ar Projekta īstenošanu saistītos izdevumus (attiecīgi gan 2022. gada, gan 2023. gada izdevumus). Lai nodrošinātu Projektam paredzēto valsts budžeta līdzekļu izlietošanu tikai Projektam paredzētiem mērķiem, kā arī, ievērojot Latvijas Nacionālās sporta padomes 2022. gada 9. februāra sēdē nolemto (prot. Nr. 1 2.§., 2.2. apakšpunktā iekļautās tabulas 7. punkts), līdzekļi VSIA „Daugavas stadiona” pamatkapitāla palielināšanai būtu pārskaitāmi uz VSIA „Daugavas stadiona” kontu Valsts kasē, kurš izmantojams tikai, lai saņemtu no IZM minēto finansējumu un veiktu izdevumus atbilstoši Projekta mērķim.


2. PRIEKŠLIKUMI TURPMĀKAI RĪCĪBAI

Ņemot vērā iepriekš minēto, IZM aicina Ministru kabinetu:
1. Atbalstīt IZM priekšlikumu par Projekta īstenošanas gala termiņa pagarināšanu līdz 2023. gada 30. jūnijam.
2. Atbalstīt, ka IZM tiesību aktos noteiktā kārtībā nodrošina 2022. gada valsts budžeta programmas 09.00.00 „Sports” apakšprogrammā 09.04.00 „Sporta būves” Projekta īstenošanai paredzēto līdzekļu 13 467 716 euro apmērā ieguldīšanu VSIA Daugavas stadions pamatkapitālā, veicot attiecīgu pārskaitījumu uz kontu Valsts kasē.

